Ústav pre náboženské dielo je v nemilosti a úspešný americký investor maďarského pôvodu George Soros povedal, že Európe hrozia dlhé roky stagnácie. Účtom pre chudobných sa v slovenských bankách nedarí, ECB je dobre pripravená na boj s defláciou a kresťanskí svätuškári opäť zasadili tvrdý úder do jemnej ženskej tváre!
Potácajúca sa Európa pripomína obdobie pred nástupom nacizmu a Španielsko sa zrejme vráti späť k londýnskemu času. Pripomenuli sme si obľúbený výrok pani Ildikó z kedysi vychyteného TV seriálu Susedia a pýtali sme sa, čo je pravdy na tom, že Warren Buffett prezývaný aj Veštec z Omahy číta názory ekonomických analytikov iba vtedy, keď v novinách nie sú žiadne iné vtipy.
Z amerického dlhového stropu sa stáva fraška. Pápež František vyzval mladých nezamestnaných v Európe, aby sa vzopreli v týchto ťažkých časoch a kabinet Roberta Fica chce bojovať s daňovými únikmi. Mal by si však uvedomiť, že bločkové lotérie nedopadli nijako slávne ani v krajinách, kde slovenské porekadlo Každý zázrak trvá tri dni, vôbec nepoznajú.